**Innspill fra Forum for utvikling og miljø (ForUM) til Energi- og miljøkomiteen om Melding til Stortinget 13: Ny utslippsforpliktelse for 2030.**

ForUM, som representerer 50 norske sivilsamfunnsorganisasjoner, er glad for at Regjeringen legger opp til en prosess som gjør det mulig å melde inn Norges mål for reduksjon av klimautslipp innen utgangen av første kvartal 2015.

Norge har på bakgrunn av sine historiske utslipp, og enorme og i hovedsak oljebaserte rikdom, et spesielt klima-ansvar. Dette gjelder ikke minst overfor de milliarder av fattige mennesker i utviklingsland som i svært liten grad har bidratt til klimaendringene. Derfor bør Norge gå foran med svært ambisiøse mål for å redusere sine innenlandske klimagassutslipp, og samtidig signalisere en intensjon om å levere betydelige bidrag til finansiering av utslippsreduksjoner og tilpasningstiltak i utviklingsland.  
  
***Forum for utvikling og miljø oppfordrer komiteen til å be Regjeringen om å:****- Anse de utslippsmål som skal framforhandles med EU som et gulv, og i tillegg gå inn for nasjonale klimamål, som går lenger enn dette.  
- Fastsette et nasjonalt mål samlede klimagassutslipp i 2030, i kvotepliktig så vel som ikke-kvotepliktig sektor, på 50 % reduksjon sammenlignet med 1990.  
- Gå inn for at offshoreindustrien pålegges substansielle utslippsreduksjoner.  
- Bestemme at opptak i norske skoger ikke skal brukes for å nå utslippsmålene.  
- Bestemme at det lages periodiske karbonbudsjetter som en del av nasjonalbudsjettet.  
- Anbefale at Norge går foran i arbeidet med å få til en ny klimaavtale, blant annet gjennom å signalisere en intensjon om å nå et nivå på 1% av BNI til finansiering av klimatiltak i utviklingsland, i tillegg til den tradisjonelle bistanden, i 2020.*

**Utslippsreduksjoner**

En fordel med å slutte seg til EU sitt klimaregime, er at det vil gi Norge en juridisk forpliktelse til å nå de fastsatte målene, ettersom EU har sanksjonsmulighet mot Norge dersom mål ikke oppnås.

Imidlertid føler vi behov for klarhet om hvilke klimatiltak som virkelig skal settes i verk i Norge dersom Norge blir en del av EUs klimaregime. Som komiteen vil være kjent med, finnes det i EU-systemet anledning til å benytte seg av fleksible mekanismer, som kjøp av ETS-kvoter. ForUM vil be om at mesteparten av utslippskuttene tas hjemme fremfor å nå målene gjennom bruk av fleksible mekanismer. Dette gjelder kvotepliktig så vel som ikke-kvotepliktig sektor.  
Forum føler også at EUs mål om 40 % reduksjon av utslippene, bare 20 år før det tidspunkt som verdens utslipp må ha blitt redusert med 40-70 %, i realiteten for svakt.   
Det bør lages periodiske karbonbudsjetter som en del av det nasjonale budsjettet.

På veien mot 2030 bør det gjennomføres en evaluering i 2025 for å vurdere i hvilken grad Norge er på vei til å nå målene som er satt, og eventuelt identifisere tiltak.

**Klimafinansiering**

Norge har en unik økonomisk posisjon i Europa og i verden, og bør gå foran ved å signalisere en intensjon om å nå et nivå på 1% av BNI til klimatiltak i utviklingsland, i tillegg til den tradisjonelle bistanden, i 2020. Det bør lages en opptrappingsplan for å nå dette målet.

**Norske investeringer i utlandet**

Verdens olje-, gass og kullindustri må gjennom store omstillinger og en nedskalering i årene fram mot og etter 2030. Det vil være et veldig kraftig og godt signal fra norsk hold, om det signaliseres allerede nå at regjeringen har til hensikt å pålegge Statens Pensjonsfond Utland å gradvis trekke seg ut av alle investeringer i selskaper som har betydelige deler av sin virksomhet i utvinning og distribusjon av fossil energi.   
  
Se hele innspillet på www.forumfor.no